Τροποποιημένη πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την παρακολούθηση των ζωονόσων και των ζωονοσογόνων παραγόντων, που τροποποιεί την απόφαση 90/424/ΕΟΚ του Συμβουλίου και καταργεί την οδηγία 92/117/ΕΟΚ του Συμβουλίου (υποβληθείσες από την Επιτροπή σύμφωνα με το άρθρο 250, παράγραφος 2 της συνθήκης ΕΚ)

ΑΙΤΙΟΛΟΓΙΚΗ ΕΚΘΕΣΗ

A. Διαδικασία

Τον Αύγουστο 2001 η Επιτροπή υπέβαλε προτάσεις για μια οδηγία του Ευρωπαϊκού Κοινοβουλίου και του Συμβουλίου για την παρακολούθηση των ζωονόσων και των ζωονοσογόνων παραγόντων που τροποποιεί την απόφαση 90/424/ΕΟΚ του Συμβουλίου και καταργεί την οδηγία 92/117/ΕΟΚ του Συμβουλίου και για ένα κανονισμό του Ευρωπαϊκού Κοινοβουλίου και του Συμβουλίου για τον έλεγχο της σαλμονέλας και άλλων τροφιμογενών ζωονοσογόνων παραγόντων, καθώς και για την τροποποίηση των οδηγιών 64/432/ΕΟΚ, 72/462/ΕΟΚ και 90/539/ΕΟΚ του Συμβουλίου (COM(2001) 452 τελικό - 2001/0176(COD)-2001/0177(COD)), προς έγκριση με τη διαδικασία συναπόφασης που προβλέπεται στο άρθρο 251 της Συνθήκης για την ίδρυση της Ευρωπαϊκής Κοινότητας.

Στις 15 Μαΐου 2002 το Ευρωπαϊκό Κοινοβούλιο έλαβε θέση κατά την πρώτη ανάγνωση. Το Κοινοβούλιο ενέκρινε 66 τροπολογίες (αντιστοίχως 30 για την προτεινόμενη οδηγία και 36 για τον προτεινόμενο κανονισμό), εκ των οποίων 54 (αντιστοίχως 28 και 26) έγιναν δεκτές από την Επιτροπή εξ ολοκλήρου ή εν μέρει ή υπό όρους ή μετά από αναδιατύπωση.

Υπό το φως των εξελίξεων αυτών, η Επιτροπή συνέταξε τις παρούσες τροποποιημένες προτάσεις. Οι τροπολογίες παρουσιάζονται με μαύρα και υπογραμμισμένα στοιχεία, όταν πρόκειται για προσθήκες ή τροποποιήσεις, και με μαύρα και διαγράμμιση, όταν πρόκειται για διαγραφή κειμένου. Παρακάτω παρατίθενται μόνον οι εκτενείς γλωσσικές αλλαγές. Οι συντακτικές αλλαγές που έγιναν σύμφωνα με το σημείο Β.ΙΙΙ δεν σημειώνονται στο κείμενο.

B. Επεξήγηση των τροπολογιών

I. Προτεινόμενη οδηγία για την παρακολούθηση των ζωονόσων και των ζωονοσογόνων παραγόντων

1. Υπαγωγή στο πεδίο εφαρμογής των προϊόντων φυτικής προέλευσης (και μειγμάτων)

Οι τροπολογίες του Ευρωπαϊκού Κοινοβουλίου αριθ. 1, 6 και 12 εν όλω ή εν μέρει απαιτούν να παρακολουθούνται οι ζωονοσογόνοι παράγοντες όχι μόνο στα ζώα, τις ζωοτροφές και τα τρόφιμα ζωικής προέλευσης, όπως προβλεπόταν στις προτάσεις της Επιτροπής, αλλά και στα τρόφιμα φυτικής προέλευσης και στα τρόφιμα μεικτής προέλευσης. Η Επιτροπή αποδέχθηκε αυτές τις τροπολογίες. Η παρακολούθηση των προϊόντων φυτικής προέλευσης είναι μια χρήσιμη προσθήκη, καθόσον διαπιστώνεται ότι τα οπωροκηπευτικά περιέχουν όλο και περισσότερο ζωονοσογόνους παράγοντες και αποτελούν πηγή λοιμώξεων για τον άνθρωπο. Η νέα διατύπωση των αναθεωρημένων προτάσεων δεν είναι ίδια με των τροπολογιών του Ευρωπαϊκού Κοινοβουλίου, αλλά συμφωνεί με αυτές: αναφέρεται σε «τρόφιμα», τα οποία, σύμφωνα με τον κανονισμό (ΕΚ) αριθ. 178/2002 της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων, είναι ουσίες ή προϊόντα, τα οποία προορίζονται για βρώση από τον άνθρωπο ή αναμένεται ευλόγως ότι θα χρησιμεύσουν για τον σκοπό αυτό.

2. Συλλογή συγκρίσιμων δεδομένων

Οι τροπολογίες του Ευρωπαϊκού Κοινοβουλίου αριθ. 5, 12, 14, 28 και 31, οι οποίες εν όλω ή εν μέρει αποσκοπούν στη βελτίωση της συλλογής συγκρίσιμων και ομοιόμορφων δεδομένων για τις ζωονόσους από τα κράτη μέλη, έχουν ληφθεί υπόψη με τροποποίηση των σχετικών άρθρων. Οι τροπολογίες αυτές ακολουθούν τον σκοπό της πρότασης και ευθυγραμμίζονται σε μεγάλο βαθμό με τις κατευθύνσεις που ακολούθησε η ομάδα εργασίας του Συμβουλίου.

3. Συνεργασία μεταξύ εθνικών αρχών

Οι τροπολογίες του Ευρωπαϊκού Κοινοβουλίου αριθ. 9 και 10 ζητούν να συμπεριληφθεί ένας μη εξαντλητικός κατάλογος αρχών (συμπεριλαμβανομένων των αρμοδίων αρχών για τη νομοθεσία σχετικά με τις ζωοτροφές) και οργανισμών στη συνεργασία που απαιτείται ως προς τη συγκέντρωση στοιχείων για τις ζωονόσους σε εθνικό επίπεδο. Η Επιτροπή εισήγαγε τις τροπολογίες αυτές στο σχετικό άρθρο. Οι τροπολογίες βελτιώνουν την πρόταση από τεχνική και συντακτική άποψη και συμβαδίζουν εν γένει με τις εξελίξεις στην ομάδα εργασίας του Συμβουλίου.

4. Υποβολή και δημοσίευση εκθέσεων

Οι τροπολογίες του Ευρωπαϊκού Κοινοβουλίου αριθ. 4, 8 και μέρος της τροπολογίας αριθ. 20, οι οποίες ζητούν να δημοσιεύονται χωρίς καθυστέρηση οι εθνικές εκθέσεις για τις ζωονόσους, ενσωματώνονται στα σχετικά άρθρα. Κατά το υπόλοιπο μέρος της η τροπολογία αριθ. 20, η οποία επιδιώκει τη συντόμευση της προθεσμίας που διαθέτουν τα κράτη μέλη για την υποβολή των εκθέσεών τους στην Επιτροπή, δεν γίνεται δεκτή. Αν και η σύντμηση του χρονοδιαγράμματος υποβολής εκθέσεων θα ήταν επιθυμητή, δεν είναι ρεαλιστική βάσει της εμπειρίας από την ισχύουσα οδηγία. Εντούτοις, η τροπολογία αριθ. 29 και 32, η οποία συντομεύει την προθεσμία που διαθέτει η Ευρωπαϊκή Αρχή για την Ασφάλεια των Τροφίμων για την κατάρτιση της κοινοτικής έκθεσης, φαίνεται ρεαλιστική και περιλαμβάνεται στη νέα πρόταση. Τέλος, η αναθεωρημένη πρόταση προβλέπει ότι τα κράτη μέλη θα αποστέλλουν τις εθνικές εκθέσεις μόνο στην Επιτροπή, η οποία έπειτα θα τις διαβιβάζει στην Ευρωπαϊκή Αρχή για την Ασφάλεια των Τροφίμων. Η εν λόγω Αρχή θα συντάσσει τη γενική έκθεση.

5. Ευθύνες των υπευθύνων επιχειρήσεων τροφίμων ως προς την τήρηση δειγμάτων και αποτελεσμάτων εξετάσεων

Οι τροπολογίες του Ευρωπαϊκού Κοινοβουλίου αριθ. 17 και 19, οι οποίες αυξάνουν τις ευθύνες των επιχειρήσεων τροφίμων ως προς την τήρηση σχετικών δειγμάτων από τα τρόφιμα σε περίπτωση τροφιμογενών εστιών, καθώς και των αποτελεσμάτων των εξετάσεων για ζωονοσογόνους παράγοντες, περιλαμβάνονται στο προτεινόμενο κείμενο. Οι τροπολογίες ευθυγραμμίζονται σε μεγάλο βαθμό με τις κατευθύνσεις που ακολούθησε η ομάδα εργασίας του Συμβουλίου.

6. Διεύρυνση της παρακολούθησης της μικροβιακής αντοχής

Οι τροπολογίες του Ευρωπαϊκού Κοινοβουλίου αριθ. 28-33, οι οποίες εν όλω ή εν μέρει διευρύνουν την παρακολούθηση της μικροβιακής αντοχής και σε άλλους παράγοντες εκτός από τους ζωονοσογόνους, περιλαμβάνονται στο προτεινόμενο κείμενο, με την επιφύλαξη συντακτικών αλλαγών ενόψει των εξελίξεων στο Συμβούλιο.

7. Διαδικασία επιτροπολογίας

Η τροπολογία του Ευρωπαϊκού Κοινοβουλίου αριθ. 23 ζητεί να γνωμοδοτεί και η Επιτροπή του Δικτύου για τις Μεταδοτικές Ασθένειες, όταν χρειάζεται, επιπλέον της Μόνιμης Επιτροπής για την Τροφική Αλυσίδα και την Υγεία των Ζώων. Αν και αυτό θα δημιουργούσε ισχυρότερη σύνδεση μεταξύ των κτηνιατρικών θεμάτων και της δημόσιας υγείας, δεν συνάδει με τις αρχές και τους κανόνες που προβλέπει η απόφαση 1999/468/ΕΚ του Συμβουλίου, όπως απαιτεί το άρθρο 202, τρίτη περίπτωση της Συνθήκης. Μόνο μία επιτροπή μπορεί να επικουρεί την Επιτροπή στην άσκηση των αρμοδιοτήτων που της έχει αναθέσει το Συμβούλιο. Επομένως, η διατύπωση του σχετικού άρθρου έχει αναθεωρηθεί, έτσι ώστε η Επιτροπή να επικουρείται από τη Μόνιμη Επιτροπή για την Τροφική Αλυσίδα και την Υγεία των Ζώων ή, ανάλογα με την περίπτωση, από την άλλη επιτροπή.

8. Κριτήρια για τις ζωονόσους και τους λοιπούς παράγοντες που πρέπει να καλύπτει η παρακολούθηση

Οι τροπολογίες του Ευρωπαϊκού Κοινοβουλίου αριθ. 13, 25, 26, 28 και 31, με τις οποίες μεταφέρονται ορισμένα κριτήρια από τα παραρτήματα στα άρθρα, έχουν ληφθεί υπόψη στην πρόταση. Οι τροπολογίες δίνουν τη δυνατότητα στο Ευρωπαϊκό Κοινοβούλιο και στο Συμβούλιο να συμμετέχουν, εάν προταθούν περαιτέρω τροποποιήσεις των κριτηρίων. Τα κριτήρια αυτά αφορούν την προσθήκη και αφαίρεση ζωονόσων που υπόκεινται σε παρακολούθηση ή στην ανάγκη παρακολούθησης της μικροβιακής αντοχής συμπληρωματικώς προς την παρακολούθηση των απομονωθέντων μικροβίων στον άνθρωπο.

9. Γνωμοδότηση της Ευρωπαϊκής Αρχής για την Ασφάλεια των Τροφίμων

Η τροπολογία του Ευρωπαϊκού Κοινοβουλίου αριθ. 16, η οποία καθιστά υποχρεωτική τη γνωμοδότηση της Ευρωπαϊκής Αρχής για την Ασφάλεια των Τροφίμων, όταν καταρτίζονται συντονισμένα προγράμματα παρακολούθησης, ενσωματώνεται στην πρόταση. Αυτό το είδος επιστημονικής συνεισφοράς είναι πάντοτε χρήσιμο. Εντούτοις, η τροπολογία αριθ. 22, η οποία επιδιώκει τη συστηματική προηγούμενη γνωμοδότηση πριν την τροποποίηση των παραρτημάτων ή τη λήψη μεταβατικών μέτρων, απορρίπτεται. Και τούτο διότι οι επιστημονικές συμβουλές δεν είναι απαραίτητες για τη θέσπιση καθαρά διοικητικών μέτρων.

10. Διάφορα θέματα

Η τροπολογία του Ευρωπαϊκού Κοινοβουλίου αριθ. 18 απορρίπτεται, διότι θα απαιτούσε συστηματικές μικροβιολογικές μελέτες (αντί «στο μέτρο του δυνατού») κατά την έρευνα για τροφιμογενείς εστίες. Αυτό ενδεχομένως δεν θα είναι πάντοτε δυνατό, αν τα ύποπτα τρόφιμα δεν είναι πλέον διαθέσιμα.

Οι τροπολογίες του Ευρωπαϊκού Κοινοβουλίου αριθ. 2, 3, 6, 7, 11, 24 και 27 βελτιώνουν την πρόταση από τεχνική και συντακτική άποψη. Έχουν ληφθεί υπόψη στην αναθεωρημένη πρόταση.

II. Πρόταση κανονισμού για τον έλεγχο της σαλμονέλας και άλλων τροφιμογενών ζωονοσογόνων παραγόντων

11. Γενικός στόχος του κανονισμού

Η τροπολογία του Ευρωπαϊκού Κοινοβουλίου αριθ. 7, η οποία προσθέτει ένα πρωταρχικό μακροπρόθεσμο στόχο για την πλήρη αποτροπή της παρουσίας ζωονοσογόνων παραγόντων στις ζωοτροφές και στην τροφική αλυσίδα, απορρίπτεται. Αυτό το είδος στόχου δεν είναι ρεαλιστικό. είναι αδύνατο να επιτευχθεί η ολική απουσία ζωονοσογόνων παραγόντων στην τροφική αλυσίδα και στις ζωοτροφές, ασχέτως των μέτρων που λαμβάνονται.

12. Συμμετοχή των υπευθύνων επιχειρήσεων ζωοτροφών στους ελέγχους

Οι τροπολογίες του Ευρωπαϊκού Κοινοβουλίου αριθ. 11, 15, 17, 18, 19 και 20, με τις οποίες εμπλέκονται η βιομηχανία ζωοτροφών από κοινού με τη βιομηχανία τροφίμων στα μέτρα ελέγχου για την καταπολέμηση των ζωονόσων, λαμβάνονται υπόψη στην πρόταση. Οι τροπολογίες αποσαφηνίζουν και ενισχύουν τον κανονισμό και συμβαδίζουν με τις εξελίξεις στις ομάδες εργασίας του Συμβουλίου.

13. Εξαίρεση της παραγωγής προς ιδία χρήση από το πεδίο εφαρμογής

Η τροπολογία του Ευρωπαϊκού Κοινοβουλίου αριθ. 8, η οποία εξαιρεί την παραγωγή για οικιακή χρήση από το πεδίο εφαρμογής του κανονισμού, εισάγεται στην πρόταση. Αυτό συμφωνεί με το άρθρο 1 παράγραφος 3 του κανονισμού (ΕΚ) αριθ. 178/2002 της 28ης Ιανουαρίου 2002.

14. Υπαγωγή των προϊόντων (τροφίμων) φυτικής προέλευσης στο πεδίο εφαρμογής

Οι τροπολογίες του Ευρωπαϊκού Κοινοβουλίου αριθ. 1 και 16, οι οποίες επιδιώκουν να προστεθούν έλεγχοι τροφίμων και άλλων προϊόντων φυτικής προέλευσης στο πεδίο εφαρμογής των ελέγχων, απορρίπτεται. Οι ζωοτροφές φυτικής προέλευσης καλύπτονται ήδη από τον κανονισμό. Μέτρα ελέγχου παρόμοια με τα μέτρα που εφαρμόζονται στους ζωικούς πληθυσμούς και προβλέπονται στον παρόντα κανονισμό δεν είναι δυνατά στη φυτική παραγωγή. Τους ελέγχους τροφίμων φυτικής προέλευσης καλύπτει η ανασύνταξη της νομοθεσίας για την υγιεινή των τροφίμων (COM(2000) 438).

15. Συνεκτίμηση των οικονομικών επιπτώσεων από τα εθνικά προγράμματα ελέγχου

Η τροπολογία του Ευρωπαϊκού Κοινοβουλίου αριθ. 14, η οποία απαιτεί από τα κράτη μέλη, όταν καταρτίζουν τα εθνικά προγράμματα ελέγχων, να λαμβάνουν υπόψη το κόστος και τις ωφέλειες, για να επιτευχθεί η κατάλληλη κατανομή του κόστους, εισάγεται στο σχετικό άρθρο.

16. Απαγόρευση της χρήσης αντιβιοτικών

Η τροπολογία του Ευρωπαϊκού Κοινοβουλίου αριθ. 3, η οποία προσθέτει τον στόχο να απαγορευθεί η χρήση οποιουδήποτε αντιβιοτικού για προληπτικούς σκοπούς ή για την προώθηση της ανάπτυξης των ζώων, απορρίπτεται. Η Επιτροπή έχει ήδη εξαγγείλει την πλήρη σταδιακή κατάργηση των αντιμικροβιακών ουσιών που χρησιμοποιούνται για την προώθηση της ανάπτυξης με χωριστή πρόταση. Η χρήση αντιβιοτικών ως κτηνιατρικών φαρμάκων για προληπτικούς σκοπούς δεν εμπίπτει στο πεδίο εφαρμογής του παρόντος κανονισμού. Εντούτοις, η Επιτροπή προτίθεται να ζητήσει επιστημονική γνωμοδότηση σχετικά με τους κινδύνους και τα οφέλη από τη χρήση αντιμικροβιακών ουσιών για τον έλεγχο της σαλμονέλας στους ζωικούς πληθυσμούς.

17. Πρόσθετες εγγυήσεις στο ενδοκοινοτικό εμπόριο

Οι τροπολογίες του Ευρωπαϊκού Κοινοβουλίου αριθ. 2 και 22, οι οποίες αποσκοπούν στη χορήγηση μεταβατικών πρόσθετων εγγυήσεων για τις περιφέρειες με χαμηλότερο επιπολασμό ζωονοσογόνων παραγόντων, απορρίφθηκαν. Οι εν λόγω πρόσθετες εγγυήσεις θα εφαρμόζονταν σε όλους τους ζωονοσογόνους παράγοντες σε ζώντα ζώα, αυγά επώασης και τρόφιμα. Η πρόταση ήδη περιλαμβάνει τη δυνατότητα να καθορισθούν πρόσθετες εγγυήσεις για τη σαλμονέλα όσον αφορά το εμπόριο ζώντων ζώων και αυγών επώασης. Εντούτοις, η επέκταση της επιλογής αυτής, ώστε να καλύπτει επίσης και άλλους ζωονοσογόνους παράγοντες, μπορεί να δημιουργήσει εμπόδια στο εμπόριο και θα ήταν πρόωρη, καθόσον για αυτούς δεν προτείνονται στόχοι μείωσης των παθογόνων και προγράμματα ελέγχου στην παρούσα πρόταση. Πρόσθετες εγγυήσεις για τα τρόφιμα εμπίπτουν στην ανασύνταξη της νομοθεσίας για την υγιεινή των τροφίμων (COM(2000) 438), η οποία επί του παρόντος βρίσκεται στο στάδιο της πρώτης ανάγνωσης στη διαδικασία συναπόφασης. Εντούτοις, η τροπολογία αριθ. 23 λαμβάνεται υπόψη, δεδομένου ότι δεν έχει επίπτωση στην εφαρμογή του κανονισμού.

18. Κυρώσεις στο ενδοκοινοτικό εμπόριο

Η τροπολογία του Ευρωπαϊκού Κοινοβουλίου αριθ. 24, η οποία απαιτεί τα κράτη μέλη χωρίς εγκεκριμένο πρόγραμμα ελέγχων να αποκλείονται από το ενδοκοινοτικό εμπόριο στα σχετικά ζώα ή προϊόντα, απορρίπτεται. Οι κυρώσεις θα περιλαμβάνονται σε χωριστή πρόταση κανονισμού για τον επίσημο έλεγχο ζωοτροφών και τροφίμων.

19. Εισαγωγές από τρίτες χώρες

Η τροπολογία του Ευρωπαϊκού Κοινοβουλίου αριθ. 25, η οποία απαιτεί να συμμετέχουν ενεργά η Ευρωπαϊκή Αρχή για την Ασφάλεια των Τροφίμων (ΕΑΑΤ) και το Γραφείο Τροφίμων και Κτηνιατρικών Θεμάτων (ΓΤΚΘ) στην παρακολούθηση της ύπαρξης ισοδύναμων προγραμμάτων ελέγχου σε τρίτες χώρες, λαμβάνεται υπόψη μόνο όσον αφορά το ΓΤΚΘ. Και τούτο διότι το έργο αυτό δεν εμπίπτει στην αρμοδιότητα της ΕΑΑΤ.

20. Στόχοι μείωσης της σαλμονέλας, προγράμματα δειγματοληψιών και χρονοδιάγραμμα εφαρμογής τους

Οι τροπολογίες του Ευρωπαϊκού Κοινοβουλίου αριθ. 29, 32, 36 και 38, οι οποίες αποσκοπούν στην επέκταση και την προσθήκη στόχων μείωσης της σαλμονέλας, λαμβάνονται μερικώς υπόψη στην πρόταση. Ο στόχος για τις ωοτόκους όρνιθες επεκτείνεται, για να καλύψει όλους τους οροτύπους της σαλμονέλας που έχουν σημασία για τη δημόσια υγεία, και προστίθεται ένας νέος στόχος για τους χοίρους σφαγής. Προβλέπεται η δυνατότητα υιοθέτησης μιας προοδευτικής προσέγγισης για τους χοίρους. Οι αλλαγές αυτές συμβαδίζουν με τις εξελίξεις στο Συμβούλιο. Η πρόταση του Ευρωπαϊκού Κοινοβουλίου να προστεθούν νέοι στόχοι για τους μόσχους, τα λοιπά βοοειδή και τα πρόβατα απορρίπτεται. Πριν τεθούν στόχοι του είδους αυτού χρειάζεται επιστημονική γνωμοδότηση. Καθόσον μάλιστα τα βοοειδή και τα πρόβατα φαίνεται ότι έχουν μικρή συμβολή στην σαλμονέλωση του ανθρώπου. Η τροπολογία που επιδιώκει να τροποποιηθεί η συχνότητα των ελάχιστων δειγματοληψιών για τις ωοτόκους όρνιθες, από μία ανά 9 εβδομάδες σε μία ανά 15 εβδομάδες, εισάγεται στο κείμενο. Και η νέα συχνότητα εξασφαλίζει επαρκές επίπεδο ελέγχου και συνάδει με παλαιά γνωμοδότηση της επιστημονικής Κτηνιατρικής Επιτροπής της ΕΕ. Όσον αφορά τους χοίρους σφαγής, το πρόγραμμα δειγματοληψιών απαιτεί περαιτέρω εργασία και προτείνεται η σχετική απόφαση να ληφθεί, όταν θα έχει καθοριστεί ο στόχος μείωσης της σαλμονέλας. Τέλος, η στήλη «δεδομένα» στο παράρτημα ΙΙ σημείο Β.1 της πρότασης διαγράφεται από το αρχικό κείμενο, διότι δεν αφορούσε ουσιαστικές απαιτήσεις και οι συζητήσεις στο Συμβούλιο απέδειξαν ότι μπορεί να οδηγήσει σε σύγχυση.

21. Ειδικά μέτρα σε προσβεβλημένα σμήνη πουλερικών

Η τροπολογία του Ευρωπαϊκού Κοινοβουλίου αριθ. 34, η οποία διευρύνει ορισμένα προκαθορισμένα μέτρα ελέγχου για σμήνη ωοτόκων ορνίθων που είναι θετικά σε εξέταση για σαλμονέλα, λαμβάνεται υπόψη στην πρόταση. Η αντίστοιχη τροπολογία αριθ. 33 που αφορά σμήνη αναπαραγωγής απορρίπτεται.

22. Υποβολή και δημοσίευση εκθέσεων

Η τροπολογία του Ευρωπαϊκού Κοινοβουλίου αριθ. 10, η οποία επιδιώκει τη συντόμευση της προθεσμίας που διαθέτουν τα κράτη μέλη για την υποβολή των εκθέσεών τους στην Επιτροπή, δεν γίνεται δεκτή.

Η πείρα από το υφιστάμενο σύστημα συγκέντρωσης στοιχείων απέδειξε ότι τα κράτη μέλη αντιμετωπίζουν δυσκολίες στην τήρηση της ισχύουσας προθεσμίας, η οποία είναι η ίδια με την προβλεπόμενη στην πρόταση.

23. Εργαστήρια

Η τροπολογία του Ευρωπαϊκού Κοινοβουλίου αριθ. 26, η οποία συντομεύει την προθεσμία που διαθέτουν τα εργαστήρια για να εφαρμόσουν τα διεθνή πρότυπα διασφάλισης ποιότητας, απορρίπτεται. Η συντόμευση της προθεσμίας δεν φαίνεται ρεαλιστική, δεδομένου του χρόνου που χρειάζεται για την προπαρασκευή και την επίτευξη της διαπίστευσης και λόγω του ότι τα εργαστήρια δεν έχουν προειδοποιηθεί εγκαίρως.

24. Κριτήρια για τις ζωονόσους και τους λοιπούς παράγοντες που πρέπει να καλύπτει η παρακολούθηση

Οι τροπολογίες του Ευρωπαϊκού Κοινοβουλίου αριθ. 12, 13, 30 και 31, με τις οποίες μεταφέρονται ορισμένα κριτήρια από τα παραρτήματα στα άρθρα, έχουν ληφθεί υπόψη στην πρόταση. Οι τροπολογίες δίνουν τη δυνατότητα στο Ευρωπαϊκό Κοινοβούλιο και στο Συμβούλιο να συμμετέχουν, εάν προταθούν περαιτέρω τροποποιήσεις των κριτηρίων. Τα κριτήρια αυτά αφορούν την προσθήκη και αφαίρεση στόχων για τη μείωση των παθογόνων όσον αφορά τους ζωονοσογόνους παράγοντες.

25. Γνωμοδότηση της Ευρωπαϊκής Αρχής για την Ασφάλεια των Τροφίμων

Η τροπολογία του Ευρωπαϊκού Κοινοβουλίου αριθ. 21, η οποία καθιστά υποχρεωτική τη γνωμοδότηση της Ευρωπαϊκής Αρχής για την Ασφάλεια των Τροφίμων, πριν από την έκδοση αποφάσεων για ειδικά μέτρα ελέγχου, έχει εισαχθεί στην πρόταση. Για την κατάρτιση των εν λόγω αποφάσεων είναι αναγκαίες επιστημονικές συμβουλές. Εντούτοις, η τροπολογία αριθ. 27, η οποία επιδιώκει τη συστηματική γνωμοδότηση πριν την τροποποίηση των παραρτημάτων ή τη λήψη μεταβατικών μέτρων, απορρίπτεται. Και τούτο διότι οι επιστημονικές συμβουλές δεν είναι απαραίτητες για τη θέσπιση καθαρά διοικητικών μέτρων.

26. Συντακτικές τροπολογίες

Οι τροπολογίες του Ευρωπαϊκού Κοινοβουλίου αριθ. 4, 5, 6, 9, 17 και 28 βελτιώνουν την πρόταση από τεχνική και συντακτική άποψη. Περιλαμβάνουν επίσης την αναδιατύπωση των διατάξεων σχετικά με τους επιτόπιους ελέγχους της Επιτροπής. Έχουν ληφθεί υπόψη στην αναθεωρημένη πρόταση.

III. Άλλες αλλαγές

Έχουν γίνει ορισμένες αλλαγές τεχνικού χαρακτήρα στο κείμενο, για να εξασφαλιστεί η συμμόρφωσή του προς τη Διοργανική Συμφωνία της 22ας Δεκεμβρίου 1998 για τις κοινές κατευθυντήριες γραμμές σχετικά με την ποιότητα της διατύπωσης της κοινοτικής νομοθεσίας (ΕΕ C 73 της 17.3.1999, σ. 1), οι οποία έχει συναφθεί βάσει της προσαρτημένης στην Τελική Πράξη του Άμστερνταμ δήλωσης αριθ. 39 για την ποιότητα της διατύπωσης της κοινοτικής νομοθεσίας. Σύμφωνα με τα σημεία β) και ζ) της εν λόγω συμφωνίας, το κείμενο έχει αναθεωρηθεί, για να ληφθούν υπόψη οι κοινές κατευθυντήριες γραμμές και ο Κοινός Πρακτικός Οδηγός που συντάχθηκε δυνάμει του σημείου α) αυτής.

2001/0176 (COD)

Τροποποιημένη πρόταση ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την παρακολούθηση των ζωονόσων και των ζωονοσογόνων παραγόντων, που τροποποιεί την απόφαση 90/424/ΕΟΚ του Συμβουλίου και καταργεί την οδηγία 92/117/ΕΟΚ του Συμβουλίου (Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη Συνθήκη για την ίδρυση της Ευρωπαϊκής Κοινότητας, και ιδίως το άρθρο 152 παράγραφος 4 στοιχείο β),

την πρόταση της Επιτροπής [1],

[1] ΕΕ C...

τη γνώμη της Οικονομικής και Κοινωνικής Επιτροπής [2],

[2] ΕΕ C...

τη γνώμη της Επιτροπής των Περιφερειών [3],

[3] ΕΕ C...

Αποφασίζοντας σύμφωνα με τη διαδικασία που αναφέρεται στο άρθρο 251 της Συνθήκης [4],

[4] ΕΕ C...

Εκτιμώντας τα εξής:

(1) Η προστασία της υγείας των ανθρώπων από ασθένειες και λοιμώξεις που μεταδίδονται άμεσα ή έμμεσα από ζώα στον άνθρωπο (ζωονόσοι) έχει εξέχουσα σημασία.

(2) Οι ζωονόσοι που μεταδίδονται μέσω των τροφίμων μπορούν να προκαλέσουν οδύνη στους ανθρώπους, καθώς και οικονομικές ζημίες στην παραγωγή τροφίμων και στη βιομηχανία τροφίμων.

(3) Οι ζωονόσοι που μεταδίδονται από άλλες πηγές εκτός των τροφίμων, ιδίως από πληθυσμούς άγριων ζώων και ζώων συντροφιάς, αποτελούν επίσης πηγή ανησυχίας.

(4) Η οδηγία 92/117/ΕΟΚ του Συμβουλίου της 17ης Δεκεμβρίου 1992 για τα μέτρα προστασίας από ορισμένες ζωονόσους και ορισμένους ζωονοσογόνους παράγοντες στα ζώα και στα προϊόντα ζωικής προέλευσης, προκειμένου να αποφευχθούν οι εστίες λοιμώξεων και δηλητηριάσεων που οφείλονται στα τρόφιμα [5], προβλέπει την καθιέρωση συστήματος παρακολούθησης για ορισμένες ζωονόσους τόσο σε επίπεδο κρατών μελών όσο και σε κοινοτική κλίμακα.

[5] ΕΕ L 62 της 15.3.1993, σ. 38. Οδηγία όπως τροποποιήθηκε τελευταία από την οδηγία 1999/72/ΕΚ του Ευρωπαϊκού Κοινοβουλίου και του Συμβουλίου (ΕΕ L 210 της 10.8.1999, σ. 12).

(5) Τα αποτελέσματα της παρακολούθησης συλλέγονται ετησίως από τα κράτη μέλη και συγκεντρώνονται από την Επιτροπή, με τη βοήθεια του κοινοτικού εργαστηρίου αναφοράς για την επιδημιολογία των ζωονόσων. Τα εν λόγω αποτελέσματα δημοσιεύονται κάθε έτος, από το 1995, και παρέχουν μια βάση για την αξιολόγηση της υφιστάμενης κατάστασης όσον αφορά τις ζωονόσους και τους ζωονοσογόνους παράγοντες. Εντούτοις, τα συστήματα συλλογής στοιχείων δεν είναι εναρμονισμένα και κατά συνέπεια δεν επιτρέπουν συγκρίσεις μεταξύ κρατών μελών.

(6) Η παρακολούθηση και ο έλεγχος ορισμένων ζωονόσων σε πληθυσμούς ζώων έχει προβλεφθεί με άλλες κοινοτικές νομοθετικές πράξεις, και ιδίως την οδηγία 64/432/ΕΟΚ του Συμβουλίου της 26ης Ιουνίου 1964 περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών [6], όσον αφορά τη φυματίωση και τη βρουκέλλωση των βοοειδών, και την οδηγία 91/68/ΕΟΚ του Συμβουλίου της 28ης Ιανουαρίου 1991 σχετικά με το καθεστώς υγειονομικού ελέγχου που διέπει το ενδοκοινοτικό εμπόριο αιγοπροβάτων [7], όσον αφορά τη βρουκέλλωση των αιγοπροβάτων.

[6] ΕΕ L 121 της 29.7.1964, σ. 1977. Οδηγία όπως τροποποιήθηκε τελευταία από τον κανονισμό (ΕΚ) αριθ. 1226/2002 της Επιτροπής (ΕΕ L 179 της 9.7.2002, σ. 13).

[7] ΕΕ L 46 της 19.2.1991 σ. 19. Οδηγία όπως τροποποιήθηκε τελευταία από την απόφαση 2002/261/ΕΚ της Επιτροπής (ΕΕ L 91 της 6.4.2002, σ. 31).

(7) Επιπλέον, ο κανονισμός (ΕΚ) αριθ. ..../... του Ευρωπαϊκού Κοινοβουλίου και του Συμβουλίου της .... [για την υγιεινή των τροφίμων] [8] καλύπτει ειδικά στοιχεία που απαιτούνται για την πρόληψη, τον έλεγχο και την παρακολούθηση ζωονόσων και ζωονοσογόνων παραγόντων και περιλαμβάνει ειδικές απαιτήσεις για τη μικροβιολογική ποιότητα των τροφίμων.

[8] ΕΕ L ...

(8) Η οδηγία 92/117/ΕΟΚ προβλέπει τη συλλογή στοιχείων για κρούσματα ζωονόσων σε ανθρώπους. Η απόφαση αριθ. 2119/98/ΕΚ του Ευρωπαϊκού Κοινοβουλίου και του Συμβουλίου της 24ης Σεπτεμβρίου 1998 για τη δημιουργία δικτύου επιδημιολογικής παρακολούθησης και ελέγχου των μεταδοτικών ασθενειών στην Κοινότητα [9], εξεδόθη για να ενισχύσει την συλλογή των εν λόγω στοιχείων και για να συμβάλει στη βελτίωση της πρόληψης και του ελέγχου μεταδοτικών ασθενειών στην Κοινότητα.

[9] ΕΕ L 268 της 3.10.1998, σ. 1.

(9) Η συγκέντρωση στοιχείων σχετικά με την εμφάνιση ζωονόσων και ζωονοσογόνων παραγόντων στις ζωοτροφές, σε ζωικούς πληθυσμούς, σε προϊόντα ζωικής και φυτικής προέλευσης και στους ανθρώπους, είναι απαραίτητη για να καθοριστούν οι τάσεις και οι πηγές των ζωονόσων.

(10) Στη γνώμη που εξέδωσε για τις ζωονόσους στις 12 Απριλίου του 2000, η επιστημονική επιτροπή για τα κτηνιατρικά μέτρα σχετικά με τη δημόσια υγεία έκρινε ότι τα υφιστάμενα μέτρα για τον έλεγχο των τροφολοιμώξεων από ζωονόσους είναι ανεπαρκή και ότι τα επιδημιολογικά στοιχεία που συγκεντρώνονται από τα κράτη μέλη δεν είναι πλήρη ούτε και πλήρως συγκρίσιμα. Στη βάση αυτή, η εν λόγω επιτροπή συνέστησε να βελτιωθούν οι σχετικές με την παρακολούθηση ρυθμίσεις και προσδιόρισε ορισμένες επιλογές διαχείρισης των κινδύνων. Ειδικότερα η εν λόγω επιτροπή όρισε τα Salmonella spp., Campylobacter spp., βεροτοξινογόνο Escherichia coli (VTEC), Listeria monocytogenes, Cryptosporidium spp., Echinococcus granulosus / multilocularis και Trichinella spiralis ως προτεραιότητες στον τομέα της δημόσιας υγείας.

(11) Κατά συνέπεια, είναι απαραίτητο να βελτιωθούν τα υφιστάμενα συστήματα παρακολούθησης και συλλογής στοιχείων, τα οποία καθιερώθηκαν με την οδηγία 92/117/ΕΟΚ. Ταυτόχρονα, τα ειδικά μέτρα ελέγχου που θεσπίστηκαν με την οδηγία 92/117/ΕΟΚ θα αντικατασταθούν από τους κανόνες που προβλέπονται στον κανονισμό (ΕΚ) αριθ. .../... του Ευρωπαϊκού Κοινοβουλίου και του Συμβουλίου της ... [για τον έλεγχο της σαλμονέλας και άλλων ειδικά προσδιορισμένων τροφιμογενών ζωονοσογόνων παραγόντων] [10]. Συνεπώς, πρέπει να καταργηθεί η οδηγία 92/117/ΕΟΚ.

[10] ΕΕ L ...

(12) Το νέο πλαίσιο για την παροχή επιστημονικών συμβουλών και επιστημονικής υποστήριξης σε θέματα ασφάλειας των τροφίμων, το οποίο καθιερώνεται με τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου της 28ης Ιανουαρίου 2002 για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων [11] πρέπει να χρησιμοποιείται για τη συλλογή και την ανάλυση των σχετικών δεδομένων.

[11] ΕΕ L 31 της 1.2.2002, σ. 1.

(13) Όταν χρειάζεται, πρέπει να δημιουργηθούν διαδικασίες οι οποίες να παρέχουν στοιχεία σε εναρμονισμένη βάση, επιτρέποντας έτσι την αξιολόγηση των τάσεων και των πηγών των ζωονόσων και των ζωονοσογόνων παραγόντων εντός της Κοινότητας. Τα συλλεγόμενα στοιχεία, μαζί με δεδομένα από άλλες πηγές, πρέπει να αποτελούν τη βάση για την εκτίμηση επικινδυνότητας των ζωονοσογόνων παραγόντων.

(14) Πρέπει να δοθεί προτεραιότητα στις ζωονόσους που δημιουργούν τον μεγαλύτερο κίνδυνο για την υγεία των ανθρώπων. Εντούτοις, τα συστήματα παρακολούθησης πρέπει επίσης να διευκολύνουν την ανίχνευση εμφανιζομένων ή επανεμφανιζομένων ζωονόσων και ζωονοσογόνων παραγόντων.

(15) Παράλληλα με την εμφάνιση νέων ζωονόσων και ζωονοσογόνων παραγόντων, γνωστοί ζωονοσογόνοι παράγοντες ενδέχεται να μετατραπούν σε νέα στελέχη. Η ανησυχητική εμφάνιση της αντοχής σε αντιμικροβιακούς παράγοντες αποτελεί ένα χαρακτηριστικό το οποίο θα πρέπει να παρακολουθείται.

(16) Σύμφωνα με την αρχή της αναλογικότητας, είναι αναγκαίο και σκόπιμο για την επίτευξη του βασικού στόχου της παρακολούθησης των ζωονόσων και των ζωονοσογόνων παραγόντων που έχουν σημασία σε κοινοτικό επίπεδο να θεσπισθούν κανόνες σχετικά με την παροχή στοιχείων με εναρμονισμένο τρόπο καθώς και μέτρα παρακολούθησης. Η παρούσα οδηγία δεν υπερβαίνει τα αναγκαία όρια για την επίτευξη των επιδιωκόμενων στόχων σύμφωνα με το τρίτο εδάφιο του άρθρου 5 της Συνθήκης.

(17) Εκτός από τη γενική παρακολούθηση, μπορούν να εντοπισθούν ειδικές ανάγκες οι οποίες ενδέχεται να απαιτήσουν την κατάρτιση συντονισμένων προγραμμάτων παρακολούθησης Ιδιαίτερη προσοχή πρέπει να δοθεί στις ζωονόσους που απαριθμούνται στο παράρτημα Ι του κανονισμού (ΕΚ) αριθ. ..../... [για τον έλεγχο της σαλμονέλας και άλλων ειδικά προσδιορισμένων τροφιμογενών ζωονοσογόνων παραγόντων].

(18) Οι τροφιμογενείς εστίες ζωονόσων, εάν διερευνηθούν προσεκτικά, παρέχουν την ευκαιρία ταυτοποίησης του παθογόνου παράγοντα, του τροφίμου-φορέα και των παραγόντων στην παρασκευή και το χειρισμό του τροφίμου οι οποίοι συνέβαλαν στην εμφάνιση της εστίας. Επομένως, είναι σκόπιμο να γίνει πρόβλεψη για τέτοιες έρευνες, καθώς και για τη στενή συνεργασία μεταξύ των διαφόρων αρχών.

(19) Οι μεταδοτικές σπογγώδεις εγκεφαλοπάθειες εμπίπτουν στον κανονισμό (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου της 22ας Μαΐου 2001 για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών [12]. Επομένως, πρέπει να εξαιρεθούν από το πεδίο εφαρμογής της παρούσας οδηγίας.

[12] ΕΕ L 147 της 31.5.2001, σ. 1. Κανονισμός όπως τροποποιήθηκε τελευταία από τον κανονισμό (ΕΚ) αριθ. 1494/2002 της Επιτροπής (ΕΕ L 225 της 22.8.2002, σ. 3).

(20) Για να διασφαλιστεί η αποτελεσματική χρησιμοποίηση των πληροφοριών που έχουν συλλεχθεί για τις ζωονόσους και τους ζωονοσογόνους παράγοντες, πρέπει να θεσπιστούν ενδεδειγμένοι κανόνες για την ανταλλαγή όλων των σχετικών στοιχείων. Τα στοιχεία αυτά πρέπει να συλλέγονται στα κράτη μέλη και να διαβιβάζονται στην Επιτροπή και στην Ευρωπαϊκή Αρχή για την Ασφάλεια των Τροφίμων υπό μορφή εκθέσεων, οι οποίες πρέπει επίσης να τίθενται στη διάθεση του κοινού με τον κατάλληλο τρόπο χωρίς καθυστέρηση.

(21) Οι εκθέσεις πρέπει να υποβάλλονται σε ετήσια βάση. Εντούτοις, ενδέχεται να ζητηθεί η υποβολή συμπληρωματικών εκθέσεων, εφόσον απαιτείται από τις περιστάσεις.

(22) Ενδεχομένως ενδείκνυται να οριστούν εθνικά και κοινοτικά εργαστήρια αναφοράς, τα οποία θα παρέχουν κατευθύνσεις και βοήθεια για αναλύσεις και δοκιμασίες σχετικά με τις ζωονόσους και τους ζωονοσογόνους παράγοντες που εμπίπτουν στο πεδίο εφαρμογής της παρούσας οδηγίας.

(23) Η απόφαση 90/424/ΕΟΚ του Συμβουλίου της 26ης Ιουνίου 1990 σχετικά με ορισμένες δαπάνες στον κτηνιατρικό τομέα [13], πρέπει να τροποποιηθεί όσον αφορά τους λεπτομερείς κανόνες που διέπουν την χρηματοδοτική συνδρομή της Κοινότητας για ορισμένες ενέργειες που αφορούν την παρακολούθηση και τον έλεγχο των ζωονόσων και των ζωονοσογόνων παραγόντων.

[13] ΕΕ L 224 της 18.8.1990, σ. 19. Απόφαση όπως τροποποιήθηκε τελευταία από την απόφαση 2001/572/ΕΚ (ΕΕ L 203 της 28.7.2001, σ. 16).

(24) Πρέπει να προβλεφθούν οι κατάλληλες διαδικασίες για την τροποποίηση ορισμένων διατάξεων της παρούσας οδηγίας και για τη θέσπιση εκτελεστικών και μεταβατικών μέτρων.

(25) Πρέπει να ζητείται η γνώμη της ΕΑΑΤ όταν χρειάζεται, και ιδίως για θέματα που έχουν σημαντική επίπτωση στη δημόσια υγεία.

(26) Τα αναγκαία μέτρα για την εφαρμογή της παρούσας οδηγίας πρέπει να θεσπίζονται σύμφωνα με την απόφαση 1999/468/ΕΚ του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [14].

[14] ΕΕ L 184 της 17.7.1999, σ. 23.

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Κεφάλαιο I Εισαγωγικές διατάξεις

Άρθρο 1 Αντικείμενο και πεδίο εφαρμογής

1. Σκοπός της παρούσας οδηγίας είναι να εξασφαλιστεί η κατάλληλη παρακολούθηση των ζωονόσων, των ζωονοσογόνων παραγόντων, των τροφιμογενών εστιών και της μικροβιακής αντοχής των ζωονοσογόνων παραγόντων, έτσι ώστε να είναι δυνατόν να συλλέγονται τα απαραίτητα στοιχεία στην Κοινότητα για την αξιολόγηση των τάσεων και των πηγών τους . Οι εν λόγω αξιολογήσεις θα αποτελούν τη βάση για την αποτελεσματική εκτίμηση επικινδυνότητας και για την ανάληψη δράσης με σκοπό την πρόληψη και τον έλεγχο των ζωονόσων και των ζωονοσογόνων παραγόντων που απαντούν στην Κοινότητα.

2. Η παρούσα οδηγία καλύπτει:

α) την παρακολούθηση των ζωονόσων και των ζωονοσογόνων παραγόντων, σε σχέση με την πρωτογενή παραγωγή ζώων και σε άλλα στάδια της τροφικής αλυσίδας, συμπεριλαμβανομένης της παραγωγής ζωοτροφών και της περαιτέρω παρασκευής και παραγωγής τροφίμων.

β) την παρακολούθηση της μικροβιακής αντοχής.

γ) την επιδημιολογική έρευνα των τροφιμογενών εστιών.

δ) την ανταλλαγή στοιχείων που αφορούν ζωονόσους και ζωονοσογόνους παράγοντες.

3. Η παρούσα οδηγία δεν εφαρμόζεται στις μεταδοτικές σπογγώδεις εγκεφαλοπάθειες.

Άρθρο 2 Ορισμοί

Για την εφαρμογή της παρούσας οδηγίας, ισχύουν οι ορισμοί που περιλαμβάνονται στο άρθρο 2 και στο άρθρο 3 του κανονισμού (ΕΚ) αριθ. 178/2002.

Ισχύουν επίσης οι ακόλουθοι ορισμοί:

α) "ζωονόσος" είναι κάθε νόσος ή/και λοίμωξη, η οποία φυσιολογικά είναι δυνατόν να μεταδοθεί, άμεσα ή έμμεσα, από τα ζώα στον άνθρωπο.

β) "ζωονοσογόνος παράγων" είναι κάθε ιός, βακτηρίδιο, μύκητας, παράσιτο ή άλλη βιολογική οντότητα που μπορεί να προκαλέσει ζωονόσο.

γ) "μικροβιακή αντοχή" είναι η ικανότητα μικροοργανισμών να επιβιώνουν ή και να αυξάνονται σε μια δεδομένη συγκέντρωση αντιμικροβιακού παράγοντα, η οποία κανονικά είναι ικανή να αναστείλει τoν πολλαπλασιασμό μικροοργανισμών του ίδιου είδους ή να επιφέρει το θάνατό τους.

δ) "μεταδοτικές ασθένειες" είναι οι ασθένειες που προκαλούνται στον άνθρωπο από ζωονοσογόνους παράγοντες, οι οποίες καλύπτονται από την απόφαση 2119/98/ΕΚ.

ε) "τροφιμογενής εστία" είναι η εμφάνιση δύο ή περισσότερων κρουσμάτων της ίδιας νόσου ή/και λοίμωξης στον άνθρωπο, η οποία παρατηρείται κάτω από δεδομένες συνθήκες, ή η κατάσταση κατά την οποία ο παρατηρούμενος αριθμός κρουσμάτων υπερβαίνει τον αναμενόμενο αριθμό και κατά την οποία τα κρούσματα συνδέονται ή είναι πιθανόν να συνδέονται με το ίδιο τρόφιμο.

στ) "παρακολούθηση" είναι ένα σύστημα συλλογής, ανάλυσης και διάδοσης στοιχείων για την εμφάνιση ζωονόσων, ζωονοσογόνων παραγόντων και μικροβιακής αντοχής που συνδέεται με αυτούς.

Άρθρο 3 Γενικές υποχρεώσεις

1. Τα κράτη μέλη εξασφαλίζουν ότι τα στοιχεία για την εμφάνιση ζωονόσων και ζωονοσογόνων παραγόντων, τροφιμογενών εστιών, καθώς και για τη μικροβιακή αντοχή συλλέγονται, αναλύονται και δημοσιεύονται χωρίς καθυστέρηση σύμφωνα με τις απαιτήσεις της παρούσας οδηγίας και κάθε διάταξης που θεσπίζεται δυνάμει αυτής.

2. Κάθε κράτος μέλος ορίζει την αρμόδια αρχή του για τους σκοπούς της παρούσας οδηγίας (εφεξής καλούμενη «η αρμόδια αρχή») και ενημερώνει σχετικά την Επιτροπή.

3. Κάθε κράτος μέλος εξασφαλίζει την αποτελεσματική και διαρκή συνεργασία, η οποία βασίζεται στην ελεύθερη ανταλλαγή γενικών πληροφοριών και, εφόσον παρίσταται ανάγκη, ειδικών στοιχείων, μεταξύ της αρμόδιας αρχής του και:

α) των αρμοδίων αρχών που έχουν οριστεί για την εφαρμογή της κοινοτικής νομοθεσίας σχετικά με τις ζωοτροφές.

β) των αρμοδίων αρχών που έχουν οριστεί για την εφαρμογή της κοινοτικής νομοθεσίας σχετικά με την υγεία των ζώων.

γ) των αρμοδίων αρχών που έχουν οριστεί για την εφαρμογή της κοινοτικής νομοθεσίας σχετικά με την υγιεινή των τροφίμων.

δ) των δομών ή/και των αρχών που αναφέρονται στο άρθρο 1 της απόφασης αριθ. 2119/98/ΕΚ.

ε) των λοιπών σχετικών αρχών και οργανισμών.

4. Κάθε κράτος μέλος εξασφαλίζει ότι οι υπάλληλοι της αρμόδιας αρχής που έχουν οριστεί για την εφαρμογή της παρούσας οδηγίας έχουν τα κατάλληλα προσόντα για την άσκηση των καθηκόντων τους και, εάν χρειάζεται, έχουν κατάρτιση στην μικροβιολογία και την επιδημιολογία και παρακολουθούν τακτικά επιμορφωτικά μαθήματα που απηχούν την επιστημονική πρόοδο στους τομείς αυτούς.

Κεφάλαιο II Παρακολούθηση των ζωονόσων και των ζωονοσογόνων παραγόντων

Άρθρο 4 Γενικοί κανόνες για την παρακολούθηση των ζωονόσων και των ζωονοσογόνων παραγόντων

1. Τα κράτη μέλη συγκεντρώνουν στοιχεία τα οποία είναι σχετικά και συγκρίσιμα για τον προσδιορισμό και τον χαρακτηρισμό πηγών κινδύνου, την αξιολόγηση της έκθεσης σε κινδύνους που συνδέονται με τις ζωονόσους και τους ζωονοσογόνους παράγοντες και τον χαρακτηρισμό των κινδύνων αυτών. Η παρακολούθηση πραγματοποιείται σε πληθυσμούς ζώων, ιδίως στο στάδιο της πρωτογενούς παραγωγής, αλλά και, εάν χρειάζεται, στα λοιπά στάδια της τροφικής αλυσίδας, συμπεριλαμβανομένης της παραγωγής ζωοτροφών και της περαιτέρω παρασκευής και παραγωγής τροφίμων .

2. Η παρακολούθηση καλύπτει τις ζωονόσους και τους ζωονοσογόνους παράγοντες που απαριθμούνται στο μέρος Α του παραρτήματος Ι.

Εφόσον η επιδημιολογική κατάσταση στο κράτος μέλος το δικαιολογεί, παρακολουθούνται επίσης οι ζωονόσοι και οι ζωονοσογόνοι παράγοντες που απαριθμούνται στο μέρος Β του παραρτήματος Ι.

3. Η παρακολούθηση βασίζεται στα συστήματα που υπάρχουν στα κράτη μέλη. Εφόσον παρίσταται ανάγκη για την ευκολότερη συγκέντρωση και σύγκριση των στοιχείων, μπορούν να καθοριστούν λεπτομερείς κανόνες για την παρακολούθηση των ζωονόσων και των ζωονοσογόνων παραγόντων που απαριθμούνται στο παράρτημα I, με τη διαδικασία του άρθρου 12 παράγραφος 2 και λαμβάνοντας υπόψη άλλους κοινοτικούς κανόνες που έχουν θεσπιστεί στους τομείς της υγείας των ζώων, της υγιεινής των τροφίμων και των μεταδοτικών ασθενειών. Αυτοί οι λεπτομερείς κανόνες διευκρινίζουν ιδίως:

α) τους πληθυσμούς ή τους υποπληθυσμούς ζώων ή τα στάδια της τροφικής αλυσίδας που πρόκειται να καλυφθούν από την παρακολούθηση.

β) τη φύση και το είδος των στοιχείων που θα συλλέγονται.

γ) τον ορισμό των κρουσμάτων.

δ) τις μεθόδους δειγματοληψίας που θα χρησιμοποιούνται.

ε) τις εργαστηριακές μεθόδους που πρέπει να χρησιμοποιούνται στις εξετάσεις.

στ) τη συχνότητα υποβολής εκθέσεων, συμπεριλαμβανομένων των κατευθυντηρίων γραμμών για την υποβολή εκθέσεων μεταξύ τοπικών, περιφερειακών και κεντρικών αρχών.

Άρθρο 5 Παρακολούθηση της μικροβιακής αντοχής

1. Τα κράτη μέλη, σύμφωνα με τις απαιτήσεις που καθορίζονται στο παράρτημα ΙΙ, εξασφαλίζουν ότι η παρακολούθηση παρέχει συγκρίσιμα στοιχεία για την εμφάνιση μικροβιακής αντοχής ζωονοσογόνων παραγόντων και, εφόσον αποτελούν απειλή για τη δημόσια υγεία, άλλων παραγόντων.

Η παρακολούθηση συντονίζεται με την επίβλεψη της μικροβιακής αντοχής που διεξάγεται σύμφωνα με την απόφαση αριθ. 2119/98/ΕΚ.

2. Λεπτομερείς κανόνες για την εφαρμογή της παραγράφου 1 θεσπίζονται σύμφωνα με τη διαδικασία του άρθρου 12 παράγραφος 2.

Άρθρο 6 Συντονισμένα προγράμματα παρακολούθησης

1. Μπορούν να καταρτιστούν συντονισμένα προγράμματα παρακολούθησης, τα οποία αφορούν μία ή περισσότερες ζωονόσους ή/και ζωονοσογόνους παράγοντες, σύμφωνα με τη διαδικασία του άρθρου 12 παράγραφος 2, μετά από γνωμοδότηση της Ευρωπαϊκής Αρχής για την Ασφάλεια των Τροφίμων. Συντονισμένα προγράμματα παρακολούθησης μπορούν να καταρτιστούν ιδίως, όταν εντοπίζονται ειδικές ανάγκες για την εκτίμηση κινδύνων ή με στόχο τον καθορισμό βασικών τιμών σχετικά με τις ζωονόσους ή/και τους ζωονοσογόνους παράγοντες σε επίπεδο κρατών μελών ή/και σε κοινοτική κλίμακα.

2. Κατά την κατάρτιση συντονισμένου προγράμματος παρακολούθησης, γίνεται ειδική αναφορά στις ζωονόσους και τους ζωονοσογόνους παράγοντες στους πληθυσμούς ζώων που αναφέρονται στο παράρτημα Ι του κανονισμού (ΕΚ) αριθ. .../... [για τον έλεγχο της σαλμονέλας και άλλων ειδικά προσδιορισμένων τροφιμογενών ζωονοσογόνων παραγόντων].

3. Οι ελάχιστοι κανόνες σχετικά με την κατάρτιση συντονισμένων προγραμμάτων παρακολούθησης είναι οι προβλεπόμενοι στο παράρτημα ΙΙΙ.

4. Τα αποτελέσματα των συντονισμένων προγραμμάτων παρακολούθησης παρέχονται στην Ευρωπαϊκή Αρχή για την Ασφάλεια των Τροφίμων.

Κεφάλαιο III Τροφιμογενείς εστίες

Άρθρο 7 Επιδημιολογική έρευνα τροφιμογενών εστιών

1. Τα κράτη μέλη εξασφαλίζουν ότι σε περίπτωση που ένας υπεύθυνος επιχείρησης τροφίμων αντιληφθεί ή έχει λόγους να πιστεύει ότι τα τρόφιμα που παρήγαγε ή μεταποίησε έχουν προκαλέσει ή είναι πιθανόν να προκαλέσουν την εμφάνιση τροφιμογενούς εστίας, ενημερώνει χωρίς καθυστέρηση την αρμόδια αρχή. Τα τρόφιμα, ή κατάλληλος αριθμός δειγμάτων των εν λόγω τροφίμων, διατηρούνται κατά τρόπο που να μην εμποδίζεται αφενός η εργαστηριακή εξέτασή τους και αφετέρου η περαιτέρω διερεύνηση της υποπτευόμενης εστίας.

2. Όταν μια αρμόδια αρχή λάβει πληροφορίες σύμφωνα με την παράγραφο 1 ή ενημερωθεί με άλλον τρόπο σχετικά με την εμφάνιση τροφιμογενούς εστίας, διερευνά την εν λόγω εστία σε συνεργασία με τις αρχές που αναφέρονται στο άρθρο 1 της απόφασης αριθ. 2119/98/ΕΚ.

Η επιδημιολογική έρευνα αποσκοπεί στην παροχή στοιχείων για τα επιδημιολογικά χαρακτηριστικά, για τα τρόφιμα που ενδεχομένως ενέχονται και για τα πιθανά αίτια της τροφιμογενούς εστίας. Η επιδημιολογική έρευνα πρέπει να περιλαμβάνει, στο μέτρο του δυνατού, τις ενδεδειγμένες επιδημιολογικές και μικροβιολογικές μελέτες.

Η αρμόδια αρχή υποβάλλει στην Επιτροπή και στην Ευρωπαϊκή Αρχή για την Ασφάλεια των Τροφίμων συνοπτική έκθεση σχετικά με τα αποτελέσματα των επιδημιολογικών ερευνών που πραγματοποιήθηκαν, στην οποία περιλαμβάνονται τα στοιχεία που αναφέρονται στο παράρτημα IV, μέρος Ε, της παρούσας οδηγίας.

Λεπτομερείς κανόνες σχετικά με την επιδημιολογική διερεύνηση των τροφιμογενών εστιών μπορούν να θεσπιστούν σύμφωνα με τη διαδικασία του άρθρου 12 παράγραφος 2.

3. Οι παράγραφοι 1 και 2 εφαρμόζονται με την επιφύλαξη ειδικότερων κοινοτικών διατάξεων σχετικά με την ασφάλεια των προϊόντων, το σύστημα έγκαιρης προειδοποίησης και αντίδρασης για την πρόληψη και τον έλεγχο των μεταδοτικών ασθενειών και την υγιεινή των τροφίμων.

Κεφάλαιο IV Ανταλλαγή πληροφοριών

Άρθρο 8 Εξετάσεις για ζωονοσογόνους παράγοντες σε επίπεδο υπευθύνων επιχειρήσεων τροφίμων

Στις περιπτώσεις που οι υπεύθυνοι επιχειρήσεων τροφίμων πραγματοποιούν εξετάσεις για την παρουσία ζωονόσων και ζωονοσογόνων παραγόντων σύμφωνα με το παράρτημα Ι, τα κράτη μέλη εξασφαλίζουν ότι οι υπεύθυνοι των επιχειρήσεων τροφίμων φυλάσσουν, για διάστημα που καθορίζεται από την αρμόδια αρχή, και ανακοινώνουν στην αρμόδια αρχή όταν αυτή το ζητήσει, τα αποτελέσματα των εν λόγω εξετάσεων για την παρουσία των ζωονόσων και των ζωονοσογόνων παραγόντων που απαριθμούνται στο παράρτημα Ι.

Άρθρο 9 Αξιολόγηση τάσεων και προέλευσης ζωονόσων, ζωονοσογόνων παραγόντων, τροφιμογενών εστιών και μικροβιακής αντοχής

1. Τα κράτη μέλη αξιολογούν τις τάσεις και την προέλευση των ζωονόσων, των ζωονοσογόνων παραγόντων, των τροφιμογενών εστιών και της μικροβιακής αντοχής στο έδαφός τους.

Κάθε κράτος μέλος υποβάλλει στην Επιτροπή κάθε έτος, έως το τέλος Μαΐου, έκθεση σχετικά με τις τάσεις και την προέλευση των ζωονόσων, των ζωονοσογόνων παραγόντων, των τροφιμογενών εστιών και της μικροβιακής αντοχής , η οποία καλύπτει τα στοιχεία που συλλέχθηκαν σύμφωνα με τα άρθρα 4 έως 7 κατά το προηγούμενο έτος. Οι εκθέσεις και περιλήψεις τους τίθενται στη διάθεση του κοινού χωρίς καθυστέρηση.

Οι εκθέσεις περιέχουν επίσης τις πληροφορίες που προβλέπονται από το άρθρο 3 παράγραφος 2 στοιχείο β) του κανονισμού (ΕΚ) αριθ. .../... [για τον έλεγχο της σαλμονέλας και άλλων ειδικά προσδιορισμένων τροφιμογενών ζωονοσογόνων παραγόντων].

Οι ελάχιστες απαιτήσεις σχετικά με τις εκθέσεις είναι οι προβλεπόμενες στο παράρτημα IV. Λεπτομερείς κανόνες για την αξιολόγηση των εν λόγω εκθέσεων, συμπεριλαμβανομένων της μορφής και των ελάχιστων πληροφοριών που πρέπει να περιλαμβάνουν, μπορούν να θεσπιστούν σύμφωνα με τη διαδικασία του άρθρου 12 παράγραφος 2.

Εφόσον το απαιτούν οι περιστάσεις, η Επιτροπή μπορεί να ζητήσει ειδικά συμπληρωματικά στοιχεία, ενώ τα κράτη μέλη οφείλουν να υποβάλλουν συμπληρωματικές εκθέσεις στην Επιτροπή, ύστερα από σχετικό αίτημά της ή με δική τους πρωτοβουλία.

2. Η Επιτροπή διαβιβάζει τις εκθέσεις που αναφέρονται στην παράγραφο 1 στην Ευρωπαϊκή Αρχή για την Ασφάλεια των Τροφίμων.

Εντός έξι μηνών από τη λήψη των εκθέσεων, η Ευρωπαϊκή Αρχή για την Ασφάλεια των Τροφίμων δημοσιεύει συνοπτική έκθεση σχετικά με τις τάσεις και την προέλευση των ζωονόσων, των ζωονοσογόνων παραγόντων, των τροφιμογενών εστιών και της μικροβιακής αντοχής στην Κοινότητα.

Κατά την προετοιμασία της συνοπτικής έκθεσης, η Ευρωπαϊκή Αρχή για την Ασφάλεια των Τροφίμων μπορεί να λαμβάνει υπόψη και άλλα στοιχεία για τις ζωονόσους, τους ζωονοσογόνους παράγοντες, τις τροφιμογενείς εστίες και τη μικροβιακή αντοχή , όπως αυτά που προβλέπονται στο πλαίσιο της κοινοτικής νομοθεσίας για την υγεία των ζώων, τον έλεγχο των τροφίμων, την υγιεινή των τροφίμων και τις μεταδοτικές ασθένειες, και ιδίως:

- στο άρθρο 8 της οδηγίας 64/432/EΟΚ.

- στο άρθρο 14 παράγραφος 2 της οδηγίας 89/397/EΟΚ του Συμβουλίου [15].

[15] ΕΕ L 186 της 30.6.1989, σ. 23. (πρόκειται να αντικατασταθεί εν καιρώ από κανονισμό σχετικά με τους επίσημους ελέγχους στα τρόφιμα και τις ζωοτροφές. αναφέρεται ως ενέργεια 4 στο Λευκό Βιβλίο για την ασφάλεια των τροφίμων (COM(1999) 719 τελικό)).

- στο άρθρο 24 της απόφασης 90/424/EΟΚ.

- στο άρθρο 4 της απόφασης 2119/98/EΚ.

Κεφάλαιο V Εργαστήρια

Άρθρο 10 Κοινοτικά και εθνικά εργαστήρια αναφοράς

1. Μπορούν να οριστούν ένα ή περισσότερα κοινοτικά εργαστήρια αναφοράς για τις αναλύσεις και δοκιμασίες ζωονόσων και ζωονοσογόνων παραγόντων, καθώς και της μικροβιακής αντοχής , σύμφωνα με τη διαδικασία του άρθρου 12 παράγραφος 2.

2. Οι αρμοδιότητες και τα καθήκοντα των κοινοτικών εργαστηρίων αναφοράς, ιδίως όσον αφορά το συντονισμό των δραστηριοτήτων τους με εκείνες των εθνικών εργαστηρίων αναφοράς καθορίζονται σύμφωνα με τη διαδικασία του άρθρου 12 παράγραφος 2.

3. Τα κράτη μέλη ορίζουν εθνικά εργαστήρια αναφοράς για κάθε τομέα στον οποίο έχει οριστεί κοινοτικό εργαστήριο αναφοράς και ενημερώνουν σχετικά την Επιτροπή.

4. Ορισμένες αρμοδιότητες και καθήκοντα των εθνικών εργαστηρίων αναφοράς, ιδίως όσον αφορά το συντονισμό των δραστηριοτήτων τους με εκείνες των σχετικών εργαστηρίων στα κράτη μέλη μπορούν να καθοριστούν σύμφωνα με τη διαδικασία του άρθρου 12 παράγραφος 2.

Κεφάλαιο VI Εφαρμογή

Άρθρο 11 Τροποποιήσεις των παραρτημάτων, μεταβατικά και εκτελεστικά μέτρα

Τα παραρτήματα μπορούν να τροποποιηθούν ή μπορούν να θεσπιστούν τα κατάλληλα μεταβατικά ή εκτελεστικά μέτρα σύμφωνα με τη διαδικασία του άρθρου 12 παράγραφος 2.

Η Επιτροπή ζητεί τη γνώμη της Ευρωπαϊκής Αρχής για την Ασφάλεια των Τροφίμων για κάθε θέμα που θα μπορούσε να έχει σημαντική επίπτωση στη δημόσια υγεία.

Οι τροποποιήσεις του παραρτήματος Ι πρέπει να λαμβάνουν υπόψη ιδίως τα εξής:

α) την παρουσία της σχετικής ζωονόσου ή ζωονοσογόνου παράγοντα σε ζώα και ανθρώπους, σε ζωοτροφές και σε τρόφιμα.

β) τη σοβαρότητά της για τους ανθρώπους.

γ) τις οικονομικές συνέπειές της για την υγειονομική περίθαλψη και τις επιχειρήσεις ζωοτροφών και τροφίμων.

δ) τις επιδημιολογικές τάσεις στα ζώα και τους ανθρώπους, στις ζωοτροφές και στα τρόφιμα.

Άρθρο 12 Επιτροπή

1. Η Επιτροπή επικουρείται από την Μόνιμη Επιτροπή για την Τροφική Αλυσίδα και την Υγεία των Ζώων, η οποία έχει συσταθεί με το άρθρο 58 του κανονισμού (ΕΚ) αριθ. 178/2002 ή, ανάλογα με την περίπτωση, από την επιτροπή που έχει συσταθεί με το άρθρο 7 της απόφασης αριθ. 2119/98/ΕΚ.

2. Στις περιπτώσεις που γίνεται αναφορά στην παρούσα παράγραφο, εφαρμόζονται τα άρθρα 5 και 7 της απόφασης 1999/468/ΕΚ, τηρουμένων των διατάξεων του άρθρου 8 αυτής.

Η προθεσμία που προβλέπεται στο άρθρο 5 παράγραφος 6 της απόφασης 1999/468/ΕΚ ορίζεται σε τρεις μήνες.

Άρθρο 13

Μεταφορά στο εσωτερικό δίκαιο

1 Τα κράτη μέλη θεσπίζουν και δημοσιεύουν πριν από την 1η Νοεμβρίου 2002 τις νομοθετικές, κανονιστικές και διοικητικές διατάξεις που απαιτούνται για να συμμορφωθούν με την παρούσα οδηγία. Ενημερώνουν αμέσως σχετικά την Επιτροπή.

Εφαρμόζουν τις διατάξεις αυτές από την 1η Ιανουαρίου 2003.

Οι διατάξεις αυτές, όταν θεσπίζονται από τα κράτη μέλη, περιέχουν παραπομπή στην παρούσα οδηγία ή συνοδεύονται από σχετική παραπομπή κατά την επίσημη δημοσίευσή τους. Τα κράτη μέλη καθορίζουν τη μορφή της παραπομπής αυτής.

2. Τα κράτη μέλη ανακοινώνουν στην Επιτροπή το κείμενο των διατάξεων εσωτερικού δικαίου που θεσπίζουν στον τομέα που διέπεται από την παρούσα οδηγία.

Κεφάλαιο VII Τελικές και μεταβατικές διατάξεις

Άρθρο 14 Καταργούμενες και μεταβατικές διατάξεις

Η οδηγία 92/117/ΕΟΚ καταργείται με ισχύ από 1ης Ιανουαρίου 2003.

Εντούτοις, τα μέτρα που έχουν θεσπιστεί από τα κράτη μέλη σύμφωνα με το άρθρο 8 παράγραφος 1 της εν λόγω οδηγίας και έχουν εφαρμοστεί σύμφωνα με το άρθρο 10 παράγραφος 1, καθώς και τα σχέδια που έχουν εγκριθεί σύμφωνα με το άρθρο 8 παράγραφος 3, εξακολουθούν να ισχύουν έως ότου εγκριθούν αντίστοιχα προγράμματα ελέγχου σύμφωνα με το άρθρο 6 του κανονισμού (ΕΚ) αριθ. ..../.... [για τον έλεγχο της σαλμονέλας και άλλων ειδικά προσδιορισμένων τροφιμογενών ζωονοσογόνων παραγόντων].

Άρθρο 15

Τροποποίηση της απόφασης 90/424/ΕΟΚ

Η απόφαση 90/424/ΕΟΚ τροποποιείται ως εξής:

1. Το άρθρο 29 αντικαθίσταται από το εξής κείμενο:

"Άρθρο 29

1. Tα κράτη μέλη μπορούν να ζητήσουν κοινοτική οικονομική συνεισφορά για την παρακολούθηση και τον έλεγχο των ζωονόσων που ορίζονται στο παράρτημα, ομάδα 2, στο πλαίσιο των διατάξεων που αναφέρονται στο άρθρο 24 παράγραφοι 2 έως 11.

2. Σε ό,τι αφορά τον έλεγχο των ζωονόσων, η κοινοτική οικονομική συνεισφορά αποτελεί τμήμα του εθνικού σχεδίου που αναφέρεται στο άρθρο 6 του κανονισμού (ΕΚ) αριθ. .../... του Ευρωπαϊκού Κοινοβουλίου και του Συμβουλίου [για τον έλεγχο της σαλμονέλας και άλλων ειδικά προσδιορισμένων τροφιμογενών ζωονοσογόνων παραγόντων] [*].

Το ύψος της κοινοτικής χρηματοδοτικής συμμετοχής για τα μέτρα που προβλέπονται στο παράρτημα ΙΙ, σημείο Γ του κανονισμού (ΕΚ) αριθ. ..../... [για τον έλεγχο της σαλμονέλας και άλλων ειδικά προσδιορισμένων τροφιμογενών ζωονοσογόνων παραγόντων] ανέρχεται στο 50%, το μέγιστο, των δαπανών των κρατών μελών για αποζημίωση στους κτηνοτρόφους για τη σφαγή και καταστροφή σμηνών αναπαραγωγής Gallus gallus λόγω της συγκεκριμένης λοίμωξης.

- - -

* ΕΕ L ....".

2. Παρεμβάλλεται το ακόλουθο άρθρο 29α:

"Άρθρο 29α

Τα κράτη μέλη μπορούν να ζητήσουν από την Κοινότητα την οικονομική συνεισφορά που αναφέρεται στην παράγραφο 2 του άρθρου 29, για ένα εθνικό σχέδιο που έχει εγκριθεί βάσει της οδηγίας 92/117/ΕΟΚ, μέχρι την ημερομηνία κατά την οποία εγκρίθηκαν τα αντίστοιχα προγράμματα ελέγχου σύμφωνα με το άρθρο 6 του κανονισμού (ΕΚ) αριθ. ..../... [Κανονισμός του Ευρωπαϊκού Κοινοβουλίου και του Συμβουλίου για τον έλεγχο της σαλμονέλας και άλλων ειδικά προσδιορισμένων τροφιμογενών ζωονοσογόνων παραγόντων]."

3. Στο παράρτημα, οι ακόλουθες περιπτώσεις προστίθενται στην ομάδα 2:"

- Καμπυλοβακτηρίωση

- Κρυπτοσποριδίαση

- Λιστερίαση

- Σαλμονέλωση (ζωονοσογόνος σαλμονέλα)

- Τριχινίαση

- Βεροτοξινογόνο Escherichia coli. "

Άρθρο 16 Έναρξη ισχύος

Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 17 Αποδέκτες

Η παρούσα οδηγία απευθύνεται στα κράτη μέλη.

Βρυξέλλες,

Για το Ευρωπαϊκό Κοινοβούλιο Για το Συμβούλιο

ΟΠρόεδρος Ο Πρόεδρος

ΠΑΡΑΡΤΗΜΑ I

Ζωονόσοι και ζωονοσογόνοι παράγοντες που πρέπει να καλύπτει η παρακολούθηση σύμφωνα με το άρθρο 4

A. Ζωονόσοι και ζωονοσογόνοι παράγοντες που πρέπει να καλύπτει η παρακολούθηση

Βρουκέλλωση και οι παθογόνοι παράγοντές της

Καμπυλοβακτηρίωση και οι παθογόνοι παράγοντές της

Κρυπτοσποριδίαση και οι παθογόνοι παράγοντές της

Εχινοκοκκίαση και οι παθογόνοι παράγοντές της

Λιστερίαση και οι παθογόνοι παράγοντές της

Σαλμονέλωση και οι παθογόνοι παράγοντές της

Τριχινίαση και οι παθογόνοι παράγοντές της

Φυματίωση που οφείλεται στο Mycobacterium bovis

Βεροτοξινογόνο Escherichia coli.

B. Κατάλογος των ζωονόσων και των ζωονοσογόνων παραγόντων που πρέπει να καλύπτει η παρακολούθηση ανάλογα με την επιδημιολογική κατάσταση

1. Ιογενείς ζωονόσοι

Καλικοϊός

Ιός της ηπατίτιδας Α

Ιός γρίππης

Λύσσα

Ιοί που μεταδίδονται από αρθρόποδα

2. Βακτηριακές ζωονόσοι

Βορελίωση και οι παθογόνοι παράγοντές της

Αλλαντίαση και οι παθογόνοι παράγοντές της

Λεπτοσπείρωση και οι παθογόνοι παράγοντές της

Ψιττάκωση και οι παθογόνοι παράγοντές της

Φυματίωση εκτός εκείνης στο σημείο Α

Δονακίαση και οι παθογόνοι παράγοντές της

Γερσινίωση και οι παθογόνοι παράγοντές της

3. Παρασιτικές ζωονόσοι

Ανισακίαση και οι παθογόνοι παράγοντές της

Κυστικέρκωση και οι παθογόνοι παράγοντές της

Τοξοπλάσμωση και οι παθογόνοι παράγοντές της

4. Λοιπές ζωονόσοι και ζωονοσογόνοι παράγοντες

ΠΑΡΑΡΤΗΜΑ II

Απαιτήσεις για την παρακολούθηση της μικροβιακής αντοχής κατ'εφαρμογή του άρθρου 5

A. Γενικές απαιτήσεις

H παρακολούθηση της μικροβιακής αντοχής πρέπει να παρέχει σχετικές πληροφορίες για την ανίχνευση της εμφάνισης και για τον προσδιορισμό των τάσεων της μικροβιακής αντοχής των ζωονοσογόνων και άλλων σημαντικών παραγόντων.

Τα κράτη μέλη εξασφαλίζουν ότι το σύστημα παρακολούθησης της μικροβιακής αντοχής που προβλέπεται στο άρθρο 5 παρέχει τουλάχιστον τις εξής πληροφορίες:

1. είδη ζώων που καλύπτει η παρακολούθηση

2. είδη ή/και στελέχη βακτηριδίων που καλύπτει η παρακολούθηση

3. χρησιμοποιούμενη κατά την παρακολούθηση δειγματοληπτική στρατηγική

4. αντιμικροβιακά που καλύπτει η παρακολούθηση

5. εργαστηριακή μεθοδολογία που χρησιμοποιείται για την ανίχνευση της αντοχής

6. εργαστηριακή μεθοδολογία που χρησιμοποιείται για τον προσδιορισμό απομονωθέντων μικροβίων

7. μεθόδους που χρησιμοποιούνται για τη συλλογή των δεδομένων

8. σύστημα παραγωγής από το οποίο έχουν συλλεγεί τα στοιχεία

B. Ειδικές απαιτήσεις

Τα κράτη μέλη εξασφαλίζουν ότι η παρακολούθηση, όπως προβλέπεται στο μέρος Α, παρέχει σχετικές πληροφορίες τουλάχιστον όσον αφορά τα εξής:

- Αντιβιογράμματα για αντιπροσωπευτικό αριθμό στελεχών Salmonella spp., Campylobacter jejuni και Campylobacter coli που έχουν απομονωθεί από βοοειδή, χοίρους και πουλερικά.

ΠΑΡΑΡΤΗΜΑ III

Συντονισμένα προγράμματα παρακολούθησης που προβλέπονται στο άρθρο 6

Όταν καταρτίζεται ένα συντονισμένο πρόγραμμα παρακολούθησης, πρέπει να καθορίζονται τουλάχιστον τα ακόλουθα χαρακτηριστικά του προγράμματος:

- ο σκοπός του

- η διάρκειά του

- η γεωγραφική περιοχή ή περιφέρεια που καλύπτει

- οι σχετικές ζωονόσοι ή/και ζωονοσογόνοι παράγοντες

- το είδος των απαιτούμενων δειγμάτων και άλλων μονάδων στοιχείων

- τα συστήματα ελάχιστης δειγματοληψίας

- το είδος των μεθόδων για τις εργαστηριακές δοκιμές

- οι ευθύνες των αρμόδιων αρχών

- οι πόροι που θα χορηγηθούν

- η εκτίμηση του κόστους του προγράμματος και ο τρόπος κάλυψής του

- η μέθοδος και η χρονική στιγμή αναφοράς των αποτελεσμάτων του προγράμματος στην Επιτροπή και στα λοιπά κράτη μέλη.

ΠΑΡΑΡΤΗΜΑ IV

Ελάχιστες απαιτήσεις για τις εκθέσεις που υποβάλλονται κατ'εφαρμογή του άρθρου 9 παράγραφος 1

Η έκθεση που προβλέπεται στο άρθρο 9 παράγραφος 1 πρέπει να παρέχει τουλάχιστον τις εξής πληροφορίες:

A. Στην αρχή θα περιγράφονται τα ακόλουθα για κάθε ζωονόσο και ζωονοσογόνο παράγοντα (στη συνέχεια απαιτείται να αναφέρονται μόνον οι μεταβολές):

α) Συστήματα παρακολούθησης (στρατηγικές δειγματοληψίας, συχνότητα δειγματοληψίας, είδος δειγμάτων, ορισμός κρουσμάτων, χρησιμοποιούμενες διαγνωστικές μέθοδοι).

β) Πολιτική εμβολιασμού και άλλες προληπτικές ενέργειες.

γ) Προγράμματα ελέγχου.

δ) Μέτρα στην περίπτωση θετικών ευρημάτων ή μεμονωμένων κρουσμάτων.

ε) Εγκατεστημένα συστήματα κοινοποίησης.

στ) Ιστορικό της νόσου ή/και της λοίμωξης στο κράτος μέλος.

B. Κάθε έτος η έκθεση πρέπει να περιλαμβάνει τα ακόλουθα:

α) Συναφή ευπαθή ζωικό πληθυσμό (και ημερομηνία με την οποία σχετίζονται τα αριθμητικά στοιχεία)

- Αριθμό αγελών ή σμηνών

- Συνολικό αριθμό ζώων

β) Εργαστήρια και ιδρύματα που συμμετέχουν στη σύνταξη της έκθεσης.

Γ. Κάθε έτος θα περιγράφονται τα ακόλουθα στοιχεία για κάθε συναφή ζωονοσογόνο παράγοντα και κατηγορία δεδομένων, καθώς και οι συνέπειές τους:

α) Μεταβολές στα συστήματα που έχουν ήδη περιγραφεί.

β) Μεταβολές στις μεθόδους που έχουν περιγραφεί προηγουμένως.

γ) Αποτελέσματα των ερευνών και περαιτέρω τυποποίησης ή άλλων μεθόδων χαρακτηρισμού που χρησιμοποιούνται στα εργαστήρια (χωριστά για κάθε κατηγορία που περιλαμβάνεται στην έκθεση).

δ) Αξιολόγηση σε εθνικό επίπεδο της πρόσφατης κατάστασης, των τάσεων και της προέλευσης της λοίμωξης.

ε) Σπουδαιότητα ως ζωονόσος.

στ) Σχέση μεταξύ των ευρημάτων στα ζώα και τα τρόφιμα και των ανθρώπινων κρουσμάτων, πηγή της λοίμωξης στον άνθρωπο.

ζ) Αναγνωρισμένες στρατηγικές ελέγχου που θα μπορούσαν να χρησιμοποιηθούν για την πρόληψη ή τον περιορισμό στο ελάχιστο της μετάδοσης του ζωονοσογόνου παράγοντα στους ανθρώπους.

η) Ανάγκη για τυχόν ειδική δράση στο κράτος μέλος ή σε κοινοτικό επίπεδο με βάση την πρόσφατη κατάσταση.

Δ. Αναφορά των αποτελεσμάτων των εξετάσεων

Τα αποτελέσματα κοινοποιούνται με αναφορά στον αριθμό των επιδημιολογικών μονάδων που εξετάστηκαν (σμήνη, αγέλες, δείγματα, παρτίδες) και τον αριθμό των θετικών δειγμάτων σύμφωνα με τον ορισμό των κρουσμάτων. Όποτε επιβάλλεται, τα αποτελέσματα παρουσιάζονται έτσι ώστε να φαίνεται η γεωγραφική κατανομή της ζωονόσου ή του ζωονοσογόνου παράγοντα.

E. Για τα στοιχεία σχετικά με τις τροφιμογενείς εστίες:

α) Συνολικό αριθμό εστιών που εκδηλώθηκαν κατά τη διάρκεια του έτους.

β) Πλήθος προσβληθέντων ατόμων και θανατηφόρων κρουσμάτων κατά τις ανωτέρω εστίες.

γ) Αιτιώδεις παράγοντες των εστιών, συμπεριλαμβανομένου, εάν είναι δυνατό, του οροτύπου ή άλλης οριστικής περιγραφής του παράγοντα. Εάν δεν είναι δυνατή η αναγνώριση του αιτιώδους παράγοντα, πρέπει να αναφέρεται ο λόγος που είναι αδύνατη.

δ) Τρόφιμα που εμπλέκονται στην εκδήλωση της εστίας και άλλοι πιθανοί φορείς.

ε) Εντοπισμός του είδους του τόπου, όπου παράχθηκαν / αγοράστηκαν / αποκτήθηκαν / καταναλώθηκαν τα ενεχόμενα τρόφιμα.

στ) Σύνδρομοι παράγοντες, π.χ. ελλείψεις στη υγιεινή της επεξεργασίας τροφίμων.